ΓΡΑΠΤΗ ΕΡΩΤΗΣΗ P-1430/97 υποβολή: Helena Vaz da Silva (PPE) προς την Επιτροπή (16 Απριλίου 1997)

Θέμα: Mιdia II

Το πρόγραμμα Mιdia II δρομολογήθηκε κατά το δεύτερο εξάμηνο του 1996, έτσι ώστε να χρησιμοποιηθούν πράγματι κατά το 1996 τα κονδύλια που προορίζονταν για τη χρηματοδότηση των τριών προβλεπόμενων σκελών (κατάρτιση, ανάπτυξη και διανομή).

Δεδομένου ότι το οικονομικό έτος 1996 έχει πλέον κλείσει, θα μπορούσε η Επιτροπή να ενημερώσει το Ευρωπαϊκό Κοινοβούλιο για την πορεία του Mιdia II κατά το 1996, και ειδικότερα:

1. Τα διατεθέντα κονδύλια δαπανήθηκαν πράγματι στην ολότητά τους υπέρ των τριών δράσεων για τις οποίες προορίζονταν;

2. Ως προς το Mιdia I, η Επιτροπή καλείται να επιδείξει στο Κοινοβούλιο το «ποιοτικό άλμα» που πραγματοποιήθηκε: ιδιαίτερα σε σχέση με την επαγγελματική κατάρτιση, ποια είναι η «προστιθέμενη αξία» που προσέδωσε το Mιdia II, τη στιγμή που πολυάριθμες δραστηριότητες επαγγελματικής κατάρτισης χρηματοδοτούνται στον τομέα αυτόν από τα κράτη μέλη;

3. Μπορεί η Επιτροπή να ενημερώσει το Ευρωπαϊκό Κοινοβούλιο σχετικά με την κατάσταση προόδου του τελευταίου στόχου που πρέπει να τεθεί σε εφαρμογή, δηλαδή του μηχανισμού αυτόματης στήριξης της διανομής κινηματογραφικών ταινιών;

Απάντηση του κ. Oreja εξ ονόματος της Επιτροπής (12 Ιουνίου 1997)

1. Η τελική δημοσιονομική ανάλυση σε ECU παρουσιάζεται ως εξής:

>TABLE>

Παρατηρούμε συνεπώς ότι το ποσοστό ανάληψης υποχρεώσεων του προϋπολο-γισμού είναι 97%, αρκετά σημαντικό για το πρώτο έτος του προγράμματος.

2. Όπως προβλέπεται ρητά από την απόφαση (95/564/ΕΚ της 22ας Δεκεμβρίου 1995) για τη θέσπιση του προγράμματος MEDIA II - Κατάρτιση ((ΕΕ L 321 της 30.12.1995. )), οι ενέργειες που έχουν αναληφθεί από την Επιτροπή βάσει του εν λόγω προγράμματος πρέπει, τηρώντας την αρχή της επικουρικότητας, να στηρίζουν και να συμπληρώνουν τη δράση των αρχών των κρατών μελών.

Τηρώντας την αρχή αυτή που υπενθυμίζεται στις προσκλήσεις υποβολής των δημοσιευόμενων στο πλαίσιο της εφαρμογής του προγράμματος προτάσεων, η Επιτροπή συγχρηματοδότησε, το 1996, περισσότερους από 60 διαύλους κατάρτισης που υποβλήθηκαν από 37 οργανισμούς (κέντρα κατάρτισης, επιχειρήσεις, πανεπιστήμια και ενώσεις). Οι δίαυλοι κατάρτισης που άνοιξαν έτσι στους ευρωπαίους επαγγελματίες τους προσφέρουν τη δυνατότητα να συμπληρώσουν τις γνώσεις τους και να τελειοποίησουν τις ικανότητές τους στους τομείς όπου η ανάγκη πρωτοβουλιών σε ευρωπαϊκό επίπεδο κατέστη προφανής (διοίκηση επιχειρήσεων - συμπεριλαμβανομένων των νομικών πτυχών -, ικανότητα χρήσης των νέων τεχνολογιών και των τεχνικών συγγραφής σεναρίου).

Για το οικονομικό έτος 1997, τα προγράμματα κατάρτισης επιλέχθηκαν μετά από διαδικασία επαγγελματικής εμπειρογνωμοσύνης όπως προβλέπει η απόφαση, σε συνάρτηση ιδίως με την ευρωπαϊκή τους διάσταση. Η ευρωπαϊκή «προστιθέμενη αξία» πρέπει να αποδειχτεί από το περιεχόμενο των μαθημάτων, από το κατά πόσο είναι προσιτά στους αλλοδαπούς συμμετέχοντες, από την εταιρική σχέση με τη βιομηχανία και από τις προοπτικές δημιουργίας δικτύων.

Tο πρόγραμμα MEDIA II - Κατάρτιση χρηματοδοτείται από προσωρινό προϋπολογισμό ύψους 45 εκατ. ECU για πενταετή περίοδο και ανταποκρίνεται στις απαιτήσεις που διατυπώθηκαν από το σύνολο των οικείων κύκλων κατά τη διάρκεια επαγγελματικών διαβουλεύσεων που διεξήχθησαν κατά το προπαρα-σκευαστικό στάδιο της εφαρμογής του. Σκοπός των διαβουλεύσεων αυτών είναι να μπορέσουν οι επαγγελματίες να αναπτύξουν τις δραστηριότητές τους σε ευρωπαϊκό και διεθνές επίπεδο, μέσω ευκαιριών ενημέρωσης σύμφωνα με τις εξελίξεις, να δοθεί στους ασχολούμενους με δραστηριότητες κατάρτισης οργανισμούς (κέντρα κατάρτισης, επιχειρήσεις, επαγγελματικές ενώσεις κλπ.) η δυνατότητα να προσδώσουν ευρωπαϊκή διάσταση στα μαθήματα και να προωθηθεί η προσαρμογή της διδασκαλίας στις ανάγκες της αγοράς, τέλος, να ενθαρρυνθεί η δικτύωση των προσφορών κατάρτισης διευκολύνοντας τις ανταλλαγές τεχνογνωσίας και εμπειρίας.

3. Σύμφωνα με το χρονοδιάγραμμα που προβλέπεται στην απόφαση του Συμβουλίου 95/563/ΕΚ για τη θέσπιση του προγράμματος MEDIA II - Ανάπτυξη και Διάθεση1, η Ευρωπαϊκή Επιτροπή υπέβαλε στην επιτροπή MEDIA στο τέλος του έτους 1996, πρώτο έτος εφαρμογής του προγράμματος, αξιολογική μελέτη για τις λεπτομέρειες εφαρμογής του συστήματος αυτόματης υποστήριξης της κινηματογραφικής διανομής. Βάσει της μελέτης αυτής, και τακτικών διαβουλεύσεων της επιτροπής MEDIA σχετικά με τους όρους λειτουργίας του συστήματος, η Επιτροπή υπέβαλε στην επιτροπή MEDIA, κατά τη σύσκεψή της στις 22 Απριλίου,σχέδιο κατευθυντήριων γραμμών της αυτόματης υποστήριξης.

Το σύστημα αυτόματης υποστήριξης θα έπρεπε συνεπώς να είναι σε λειτουργία ήδη από το πρώτο εξάμηνο του 1997, τηρώντας τις προβλεπόμενες προθεσμίες.